CELEX: 62014CN0601
Language: hr
Date: 2014-12-22 00:00:00
Title: Predmet C-601/14: Tužba podnesena 22. prosinca 2014. – Europska komisija protiv Talijanske Republike

16.3.2015   
            
            
               HR
            
            
               Službeni list Europske unije
            
            
               C 89/7
            
         Tužba podnesena 22. prosinca 2014. – Europska komisija protiv Talijanske Republike
   (Predmet C-601/14)
   (2015/C 089/08)
   Jezik postupka: talijanski
   
      Stranke
   
   
      Tužitelj: Europska komisija (zastupnici: E. Traversa i F. Moro, agenti)
   
      Tuženik: Talijanska Republika
   
      Tužbeni zahtjev
   
   
               —
            
            
               utvrditi da Talijanska Republika, time što je propustila poduzeti sve mjere koje su potrebne kako bi se zajamčilo postojanje sustava naknade žrtvama svih nasilnih kaznenih djela počinjenih s namjerom na njezinom državnom području, nije ispunila obvezu koju ima na temelju članka 12. stavka 2. Direktive 2004/80/EZ (1),
            
         
               —
            
            
               naložiti Talijanskoj Republici snošenje troškova postupka.
            
         
      Tužbeni razlozi i glavni argumenti
   
   Direktivom 2004/80/EZ uspostavlja se sustav suradnje među nacionalnim tijelima radi olakšavanja ostvarivanja primjerene naknade žrtvama kaznenih djela u prekograničnim slučajevima na cijelom području Europske unije. Sustav funkcionira na temelju propisa država članica o naknadi žrtvama nasilnih kaznenih djela počinjenih s namjerom na njihovom državnom području. Kako bi se osigurala djelotvornost takvog sustava suradnje, državama članicama je člankom 12. stavkom 2. Direktive naloženo da moraju imati ustrojen ili da ustroje sustav naknade žrtvama nasilnih kaznenih djela počinjenih s namjerom na njihovom državnom području koji osigurava ostvarenje pravične i primjerne naknade žrtvama. Taj se cilj mora shvatiti tako da se on odnosi na sva nasilna kaznena djela počinjena s namjerom, a ne na samo neka od njih.
   Talijansko zakonodavstvo predviđa nacionalni sustav naknade žrtvama kaznenih djela koji se sastoji od više posebnih zakona o naknadi za određena nasilna kaznena djela počinjena s namjerom, ali ne predviđa opći sustav naknade koji se odnosi na žrtve svih kaznenih djela koja su talijanskim kaznenim zakonikom propisana i kvalificirana kao nasilna kaznena djela počinjena s namjerom. Posebno, talijansko zakonodavstvo ne predviđa sustav naknade za nasilna kaznena djela počinjena s namjerom tzv. „običnog kriminaliteta”, koja nisu obuhvaćena posebnim zakonima.
   Slijedom navedenog, valja utvrditi da Talijanska Republika nije ispunila obvezu koju ima na temelju članka 12. stavka 2. Direktive 2004/80/EZ.
   
      (1)  Direktiva Vijeća 2004/80/EZ od 29. travnja 2004. o naknadi žrtvama kaznenih djela (SL L 261, str. 15.) (SL, posebno izdanje na hrvatskom jeziku, poglavlje 19., svezak 16., str. 76.)